תקציר:

מלחמת העולם השנייה הביאה להתפתחותה של בעיית נעדרים רחבה ומשמעותית, ועל אף שכל מלחמה מאופיינת בנעדרים, היתה תופעה זו רחבה במיוחד בעקבות מלחמה זו עקב התמשכות המלחמה, השימוש באמצעי לוחמה חדשים, ריבוי החזיתות והרדיפה המכוונת במטרה להשמיד של קבוצות שונות, בראשם יהודים. מדיווחי הצבאות הלוחמים וארגוני הסיוע ההומניטרי עולה ניתן לשער כי בין 8 ל10 מיליון איש נעדרו בעקבות המלחמה באירופה. מציאותם של מספר נעדרים כה גדול הביאה להבנה בקרב צבאות בעלות הברית והארגונים ההומניטריים כי יש להתמודד עם המצוקה שעלתה מן השטח לא כבעיה פרטית של יחידים, אלא כבעיה פוליטית משמעותית עם השפעות לאומיות רחבות. הסיבה לכך נבעה בראש ובראשונה מכך שבהעדר פתרון למציאות הנעדרים נותרו בני המשפחה בחוסר שקט שמנע את השתקעותם מחדש במקומות שיועדו להם וסרבו ליטול חלק בריפטריאציה, ובכך מנעו את הבניה המחודשת של המדינה והלאום. כדי להתמודד עם הבעיה הוקמו מרכזי איתור שונים שהגדול והמוכר שבה הוא ה ITS- International Tracing Service. בעיה נוספת שעלתה היא סוגיית הרכוש שהותירו אחריהם אותם נעדרים.

מאמר זה מתחקה אחת תופעת הנעדרים ובוחן ארבע קטיגוריות: חיילים, אזרחים, ילדים ויהודים, מציג את השפעותיה בטווח הקצר ומתוך כך מבקש לבחון את היתכנותה של קטגוריה שלישית בתוצאת המלחמה, בצד המתים והחיים יש גם לראות את הנעדרים כקטגוריה העומדת בפני עצמה.